John Dyrby Paulsen (S), 2007-09-11:
Det er en barsk, men enkel sandhed, at en krone, der bruges på skattelettelser, er en krone, der ikke kan bruges til velfærd.
Nu vil VKO-flertallet altså solde flere milliarder kroner op på skattelettelser.
Men regeringens opfattelse af forhandlinger blev i forløbet karakteriseret som »holdt for nar«, »en lukket dør« og "de rene skinforhandlinger".
Da det kom til stykket, var tilbuddet til de interesserede, at de kunne tilslutte sig den skatteaftale, der var lavet med Dansk Folkeparti, eller at de kunne lade være.
Det er altså det, regeringen forstår ved forhandlinger - i sandhed en nyfortolkning af dette ellers gode danske ord.
Hvad er så indholdet af VKO’s skatteaftale?
Jo, det er såmænd skattelettelser til de rigeste i det her samfund på næsten 5 mia. kr. næste år og 10 mia. kr. i årene derefter - plus naturligvis automatiske lettelser i top- og mellemskatten fra år 2010.
Alt i alt er der de næste 10 år tale om skattelettelser på op til 100 mia. kr.
Det siger sig selv, at det ikke er Socialdemokratiets kop te.
Ikke nok med, at der er tale om meget store lettelser, de rammer også fuldstændig skævt.
Ældre Sagen har beregnet, at en enlig pensionist i lejebolig får 16 kr. - 16 kr.! - ekstra i 2008 til at forsøde tilværelsen.
Det er faktisk ikke engang nok til at købe en ekstra elsparepære med de forhøjede energiafgifter, der er.
Samtidig får de højeste indkomster en hel del mere, faktisk over 5.000 kr., og det er allerede fra 2009, og altså endnu mere i årene efter.
Det er det, som Venstre og Dansk Folkeparti kalder en god social profil.
Ikke alene bruges der altså milliarder på skattelettelser til de højeste indkomster, den sociale profil er også fuldstændig skæv, uanset hvad Venstre måtte hævde, og oven i hatten skal vi så opleve, at det udlægges som en stor sejr.
Den barske sandhed er imidlertid, at en krone, der bruges på skattelettelser, er en krone, der ikke kan bruges på bedre velfærd.
Regeringens og Dansk Folkepartis skatteaftale betyder, at der nu er adskillige milliarder kroner, der de næste par år ikke kan bruges til bedre velfærd.
Først sagde Dansk Folkeparti, mens de selvsikkert slog ud med armene: Der kommer ikke skattelettelser i denne valgperiode.
Kort efter stemte de så for at give endnu en omgang skattelettelser til landbruget, senere til erhvervslivet og nu altså til de høje indkomster.
Fra fru Pia Kjærsgaard hed det: Hvis der er et økonomisk råderum, skal det bruges til skattelettelser i bunden og kun i bunden.
Alligevel er Dansk Folkeparti altså gået med til ufinansierede skattelettelser, der først og fremmest går til de højeste indkomster.
Oven i hatten rammes de små indkomster dobbelt.
Dels bliver de direkte ramt af skatteaftalen, hvor de stort set ikke får noget ud af det, dels må de altså vinke farvel til bedre velfærd.
Og for at gøre ondt værre ligger der yderligere en række lettelser i top- og mellemskatten og venter allerede i 2010.
Det er ikke noget, jeg finder på, det står direkte i regeringens eget lovforslag, tabel 4, side 13, så man kan ikke komme og hævde, at man ikke ved det.
Med det her lovforslag er valget i dansk politik blevet nemmere: Regeringen og Dansk Folkeparti vælger skattelettelser i milliardklassen, det gør Socialdemokratiet ikke.
Vi vælger velfærd, og vi kan naturligvis ikke støtte dette lovforslag.